Uttanríkispolitiski talsmaðurin hjá flokkinum, Angus Robertson, sigur, at Skotland er eitt norðurevropeiskt land við tøttum landafrøðiligum bondum við Ísland, Føroyar, Norra og Danmark. Eydnast at fáa meiriluta fyri ja til loysing frá grannunum fyri sunnan, ætla skotar at venda sær til Norðurlandaráðið. –Loysing gevur okkum møguleikan fyri at søkja beinleiðis samstarv við norðurlond, sigur Robertson við NRK. Angus Robertson sigur, at fremst á raðfestingarlistanum eftir valið, um teir vinna, er at samráðast um limaskap í Norðurlandaráðnum. Í eini meingakanning í blaðnum Scotland on Sunday fær tjóðskaparflokkurin undirtøku frá 39 prosentum av veljarunum, meðan 42 prosent framvegis vilja vera saman við Bretlandi. Hetta eru fýra prosent færri enn fyri eini viku síðani. Meiningakanningarnar benda á, at ein meiriluti av skotum fer at atkvøða nei til loysing, men seinastu tíðina hava viðhaldsfólkini minkað um munin aftur, skrivar Reuters. Skotland og Ongland hava verið saman síðani 1707. Angus Robertson og skotski tjóðskaparflokkurin arbeiða nú miðvíst við at sannføra tey 15 til 20 prosentini, sum ikki hava tikið støðu, um at atkvøða ja til loysing. Hann droymir um eitt sjálvstøðugt Skotland, sum aftur verður partur av heiminum, og ikki verður stýrt úr London, samstundis sum hetta skal styrkja um støðuna hjá norðurlondum. –Skotland er nógv meiri áhugað í at samstarva við norðurlond enn Bretland er, staðfestir hann.